En fængselsbetjent blev mandag overfaldet af to tidligere indsatte, da han opholdt sig ved en børneinstitution i københavnsområdet for at hente sine børn.

Betjenten blev slået i ansigtet med knyttet næve og spyttet på, oplyser Fængselsforbundet i en pressemeddelelse tirsdag.

Sammen med sin samlever var han kørt hen til institutionen. Mens hans kone hentede børnene, kom to mænd hen til ham.

De råbte "ludersøn" på tyrkisk, efter at den ene havde slået ham i ansigtet, mens den anden havde spyttet på ham.

De to tidligere indsatte var vrede over en hændelse i forbindelse med den enes afsoning, oplyser Fængselsforbundet.

- Når vores medlemmer er ængstelige døgnet rundt, er vi nået et fuldstændig uacceptabelt niveau, udtaler forbundets formand, Kim Østerbye.

/ritzau/